বিস্ময়কর হলো, মিসরীয় আলেমদের বড় একটি দল সিসিকে সমর্থন করছেন। তারা লিবারেলিজম ও ইসলাম একই বলে উল্লেখ করে থাকেন। এমনকি এই দলের অনেকে বলেছেন, ‘সিসি একজন সংস্কারক, তাই নবীদের মর্যাদাসম্পন্ন ব্যক্তিত্ব’। সাবেক গ্র্যান্ড মুফতি আলি গুমাহর মতো আল আজহারের শেখ সাদ আল দ্বীন আল হেলালি বলেছেন, ‘সিসি যেন এক আল্লাহর রাসূল’। অনেক আলেম এই শাসকের প্রশংসায় কবিতা লিখে খ্যাত হয়েছেন। এসব কবিতা সরকারপন্থী পত্রিকায় দেদার প্রকাশিত হচ্ছে। এসব ব্যক্তিকে রাষ্ট্রীয় পৃষ্ঠপোষকতার ব্যবস্থা করা হয়েছে। ব্রাদারহুডের যাদের ফাঁসি হয়েছে, তাদের উদ্দেশে সরকারপন্থী আলেমরা বলেছেন, ‘তারা দোজখের কুকুর।’ আলি গুমাহ ও তার সমর্থকদের মতে, যারা বিক্ষোভের সময় পাথর ছুড়েছে তারা খারেজি। মুসলিম ব্রাদারহুড হোক বা যে-ই হোক, খারেজিকে হত্যা করা অনুমোদিত। তাই সিসি ঠিক কাজই করছেন। ইতোমধ্যে ব্রাদারহুড পরিচালিত শত শত মসজিদ বন্ধ করে দেয়া হয়েছে এবং তাদের ব্যাংকের ফান্ডগুলো জব্দ করে দেয়া হয়েছে।